Document ID: 31987D0233

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 30ής Μαρτίου 1987
που αναγνωρίζει ότι η παραγωγή ορισμένων οίνων ποιότητας που παράγονται σε καθορισμένες περιοχές, λόγω των ποιοτικών χαρακτηριστικών των οίνων αυτών, είναι πολύ μικρότερη από τη ζήτηση
(Τα κείμενα στην ισπανική, γαλλική και ιταλική γλώσσα είναι τα μόνα αυθεντικά)
(87/233/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 536/87 (2), και ιδίως το άρθρο 30 παράγραφος 3,
Εκτιμώντας:
ότι, σύμφωνα με το άρθρο 30 παράγραφος 1 του κανονισμού (ΕΟΚ) αριθ. 337/79, απαγορεύεται κάθε νέα φύτευση αμπέλου έως τις 31 Αυγούστου 1990· ότι η διάταξη αυτή προβλέπει, ωστόσο, ότι τα κράτη μέλη μπορούν να χορηγήσουν άδειες για νέες φυτεύσεις για τους v.q.p.r.d. για τους οποίους η Επιτροπή αναγνώρισε ότι η παραγωγή, λόγω των ποιοτικών χαρακτηριστικών τους, είναι πολύ μικρότερη από τη ζήτηση·
ότι οι αιτήσεις εφαρμογής της διατάξεως αυτής, όσον αφορά ορισμένους v.q.p.r.d., υποβλήθηκαν από την ισπανική κυβέρνηση στις 20 Νοεμβρίου 1986, από την ιταλική κυβέρνηση στις 29 Νοεμβρίου 1986 και από τη γαλλική κυβέρνηση στις 6 Ιανουαρίου 1987·
ότι η εξέταση των αιτήσεων αυτών επιτρέπει την διαπίστωση ότι οι εν λόγω v.q.p.r.d. πληρούν τους όρους που απαιτούνται κατά το μέτρο κατά το οποίο, για το σύνολο των v.q.p.r.d. που παράγονται στην ίδια περιοχή, οι εκτάσεις που προορίζονται για την παραγωγή τους δεν έχουν αυξηθεί πέραν των προβλεφθέντων ορίων από την ισπανική, την ιταλική και τη γαλλική κυβέρνηση·
ότι η Επιτροπή Διαχειρίσεως των Οίνων δεν διατύπωσε γνώμη στην προθεσμία που τέθηκε από τον πρόεδρό της,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι v.q.p.r.d. που εμφαίνονται στο παράρτημα πληρούν τους όρους που προβλέπονται στο άρθρο 30 παράγραφος 1 δεύτερο εδάφιο του κανονισμού (ΕΟΚ) αριθ. 337/79 με την τήρηση, για το σύνολο των v.q.p.r.d. της ίδιας περιοχής, της αυξήσεως της εκτάσεως που εμφαίνεται στο ίδιο παράρτημα.
Άρθρο 2
Η παρούσα απόφαση απευθύνεται στο Βασίλειο της Ισπανίας, τη Γαλλική Δημοκρατία, και την Ιταλική Δημοκρατία.
Βρυξέλλες, 30 Μαρτίου 1987.

Labels: 18
17
6